《王子约双钩竹歌》
明代·李昱

王君金华人，画竹誇当代。此竹乃是钩勒之所为，坐上千人万人爱。

令祖蓝田王右丞，盛唐诗格称其能。将诗变竹寄馀趣，传与衣冠不乏千载之云礽。

王君为人清拔俗，兴来踏遍筼筜谷。笼籦桃枝纷入眼，𥲊𥴡笆篻常经目。

往来曾见吴门道士张溪云，归晚轩中事幽独。有时不作山水图，戏拈银毫书此竹。

王君笔法乃过之，翠筱双钩出林麓。耳根但觉风泠泠，比似张生但神速。

王君写竹能写形，真成标格非冥冥。翛然独立太素始，脱略粉墨辞丹青。

或如金错刀，或如铁钩锁。或如折戟沉吴沙，或如碎璧逃秦火。

或如银幡宝胜之飘飖，或若金节羽衣之婀娜。或如沧江风曳之水衣，或如黄河半解不解之冰澌。

或如白凤尾，或如苍龙漦。钱刀剪碎波心月，丹汞炼就炉中雪。

初疑荆轲图穷见匕首，又惊毛遂颖脱呈锥末。天机逞其妙，形状何骈阗。

后生学子竞观看，但悟书法如针悬。唐时亦有萧协律，所至清风起萧瑟。

眼昏手颤艺转工，一十五叶称绝笔。宋时亦有文湖州，画竹人推第一流。

能令万箨起崖谷，出墙之梢为最优。东坡作竹短而积，别试瑰奇在林僻。

玉堂多暇图一枝，复有小坡能画石。前元作者李仲宾，琅玕卓立无纤尘。

蓟丘家世不易得，父子相传俱绝伦。吴兴学士赵公子，飞白之石谁能比。

水晶宫中春日长，移得蓝枝落窗几。后来又有柯丹丘，大叶长梢动冕旒。

天颜有喜频赐予，晚节衰飒江湖秋。诸公画竹工画影，隔帘彷佛潇湘景。

风景虚无终渺茫，野迥漠漠烟光暝。钩勒写形才逼真，宛如高阁图麒麟。

褒公鄂公毛发动，俨然生面开功臣。我欲题诗寄淇澳，瞻彼涟漪散晴绿。

底为猗猗兴不忘，有斐君子劳心曲。我欲鼓枻游潇湘，碧云万顷浮天光。

美人娟娟隔秋水，欲来不来空断肠。我欲从猎誇云梦，万骑纷纭翠蕤送。

胸中八九吞不辞，文章要比相如重。我欲富如千户侯，家居渭川之上游。

玉版邻人许同吃，始知熊掌非珍羞。我欲乘风发长啸，扁舟直过湘妃庙。

中流鼓瑟声铿锵，和取湖南竹枝调。何如曩昔行李游京都，故人为我共作翠竹红梅图。

原父写梅君画竹，价重已压青珊瑚。挂在成均之左庑，交游轩冕观如堵。

须叟尽作王子猷，六月清风生肺腑。天上归来十二年，柴扉草阁荒山田。

浮花浪蕊纷过眼，此君风节还依然。王君王君听我语，我歌长歌君起舞。

郫筒酤酒满眼酤，与君歌尽幽篁谱。或栽长竿横斗高，下拂东海之波涛。

巨丝一钩连六鳌，任公见之颜色劳。或招葳蕤凤凰宿，阴阳各应雌雄六。

伶伦制律工有馀，一声吹裂昆崙玉。或作仙人手中杖，此日携来葛陂上。

见水犹能化作龙，铮然飞入桃花浪。或充奉使手中节，节旄落尽竿难折。

卧起操持十九年，谁谓虚心却如铁。乡来陈者皆此君，与人一生成异勋。

杀青汗简更殊绝，蝌蚪篆籀皆人文。此君由来材不器，用舍行藏随所至。

愿得岁寒同此心，故托霜毫写君意。花溪水接双溪长，与君百里遥相望。

不如坐君西郊之草堂，胸中一吐千亩强。歙坑旧砚椭而苍，鹅溪素练雪色光。

风情老嫩任君写，无使古人专擅场，吁嗟无使古人专擅场。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。